120 000 betoog teen Frankryk-gesondheidspermitteFoto verskaf deur Monica Sarah Rossouw, ‘n Maroela-leser wat in Parys woon Volgens amptelike syfers het meer as 120 000 mense Saterdag in Frankryk deelgeneem aan betogings teen koronavirus-gesondheidspermitte wat, volgens hulle, diskrimineer teen diegene wat nie ingeënt wil word nie. Die gesondheidspermit, of ŉ onlangse negatiewe Covid-19-toets, word vereis om kafees, restaurante en talle ander openbare plekke te besoek. Die ministerie van binnelandse sake het gesê 121 000 het in Frankryk betoog – waarvan sowat 19 000 in die hoofstad Parys. Die polisie het 85 mense in hegtenis geneem het ná botsings. Drie polisiebeamptes het geringe beserings opgedoen tydens die betogings. Dit is die negende agtereenvolgende naweek van betogings, alhoewel die getalle dié keer laer was as vorige optogte, volgens die amptelike tellings. Beamptes het gesê sowat 140 000 het verlede naweek in Frankryk betoog en vroeg in Augustus het sowat 237 000 mense betoog. Saterdag se betogings volg ŉ dag ná die voormalige minister van gesondheid in Frankryk, Agnes Buzyn, aangekla is oor haar hantering van die Covid-19-pandemie. Ondersoekbeamptes by ŉ spesiale hof in Parys het bepaal dat daar nie enige gronde is om haar te vervolg nie. Buzyn, ŉ voormalige dokter, is aangekla dat sy “die lewens van ander in gevaar stel”.